Kerajaan pertingkat fasiliti kesihatan
PUTRAJAYA: Menjangkakan wabak COVID-19, yang melanda
dunia sekarang dengan Malaysia tidak terkecuali akan mengalami keadaan lebih
sukar, mendorong kerajaan untuk meningkatkan kapasiti ujian saringan dalam
skala lebih besar bagi membendung penularan wabak ini di negara ini. Perdana Menteri Tan Sri Muhyiddin Yassin berkata,
tindakan itu termasuklah ujian secara besar-besaran khususnya di kawasan yang
berisiko tinggi. “Kerajaan menjangkakan kes-kes baharu akan terus
dicatatkan dalam masa yang terdekat. Oleh itu, Kementerian Kesihatan telah
melakukan persiapan. Ini termasuk menyediakan 3,585 katil di 34 buah hospital
di seluruh negara untuk menerima pesakit COVID-19. “Pada masa ini, 34 peratus daripada kapasiti katil
hospital telah digunakan, dengan baki 66 peratus lagi yang masih boleh
menampung pesakit. “Jika berlaku pertambahan jumlah kes positif COVID-19
melebihi kapasiti yang ada di hospital, beberapa tempat telah dikenal pasti
untuk dijadikan pusat pengasingan dan kuarantin sementara,” katanya dalam
Perutusan Khas yang disiarkan menerusi televisyen tengah semalam. Muhyiddin berkata, usaha akan terus dibuat untuk mencegah
penularan COVID 19 sehinggalah wabak itu dapat dibendung dengan cara memutuskan
rantaian jangkitan sepenuhnya. Menegaskan bahawa pergerakan orang ramai mesti terus
dikawal, beliau berkata strategi kerajaan ialah untuk mencari, menyaring,
mengasing dan merawat pesakit COVID-19. “Strategi ini akan berjaya sekiranya orang ramai tidak terdedah kepada jangkitan virus ini menerusi pergaulan harian.- Bernama 
See author's posts
